b"\n_START_ARTICLE_\n\xc4\x8cil\xc4\x97s j\xc5\xabr\xc5\xb3 p\xc4\x97stinink\xc5\xb3 korpusas\n_START_PARAGRAPH_\n\xc4\x8cil\xc4\x97s j\xc5\xabr\xc5\xb3 p\xc4\x97stinink\xc5\xb3 korpusas (isp. Cuerpo de Infanter\xc3\xada de Marina) - \xc4\x8cil\xc4\x97s j\xc5\xabr\xc5\xb3 paj\xc4\x97g\xc5\xb3 dalis, skirta amfibin\xc4\x97ms operacijoms vykdyti. J\xc5\xabr\xc5\xb3 p\xc4\x97stinink\xc5\xb3 korpusas, kuriame tarnauja 5200 \xc5\xbemoni\xc5\xb3, yra svarbi J\xc5\xabr\xc5\xb3 paj\xc4\x97g\xc5\xb3 dalis, turinti pad\xc4\x97ti u\xc5\xbetikrinti valstyb\xc4\x97s teritorin\xc4\xaf vientisum\xc4\x85.\n_START_SECTION_\nIstorija\n_START_PARAGRAPH_\n\xc4\x8cil\xc4\x97s j\xc5\xabr\xc5\xb3 p\xc4\x97stininkai kaip karinis vienetas buvo \xc4\xafkurti 1818 m. bir\xc5\xbeelio 16 d. Bernardo O'Higgins Riquelme \xc4\xafsaku. Ta\xc4\x8diau jie jau buvo laivuose, dalyvavusiuose kovose d\xc4\x97l nepriklausomyb\xc4\x97s su ispanais. Pvz., brige \xe2\x80\x9eAguila\xe2\x80\x9c jau buvo 25 j\xc5\xabr\xc5\xb3 p\xc4\x97stininkai, kurie ir laikomi \xc4\x8cil\xc4\x97s j\xc5\xabr\xc5\xb3 p\xc4\x97stinink\xc5\xb3 prad\xc5\xbeia._NEWLINE_Laivynuose \xc4\xafsigalint garo ma\xc5\xa1inoms ir tolia\xc5\xa1audei artilerijai laivuose esan\xc4\x8di\xc5\xb3 j\xc5\xabr\xc5\xb3 p\xc4\x97stinink\xc5\xb3 reik\xc5\xa1m\xc4\x97 sumenko, nes jie j\xc5\xabr\xc5\xb3 kautyn\xc4\x97se ma\xc5\xbeai k\xc4\x85 gal\xc4\x97jo padaryti savo \xc5\xa1auli\xc5\xb3 ginklais. J\xc5\xabr\xc5\xb3 p\xc4\x97stininkai performuojami \xc4\xaf Laivyno artilerijos batalion\xc4\x85._NEWLINE_1866 m. bataliono kareiviai sudarydavo ir j\xc5\xabros p\xc4\x97stinink\xc5\xb3 grupes laivuose, ir kranto \xc4\xaftvirtinim\xc5\xb3 \xc4\xafgulas. Toks batalionas ir dalyvavo Ramiojo vandenyno kare (1879\xe2\x80\x931883 m.), pademonstrav\xc4\x99 nars\xc4\x85 ir agresyvum\xc4\x85. 1879 m. lapkri\xc4\x8dio 2 d. Pisaguos desantas (isp. Desembarco en Pisagua) laikomas vienu pirm\xc5\xb3j\xc5\xb3 \xc5\xa1iuolaikini\xc5\xb3 desantini\xc5\xb3 operacij\xc5\xb3. \xc4\x8cil\xc4\x97s eskadros ugnies palaikomas 9000 kari\xc5\xb3 desantas i\xc5\xa1silaipino Caleta Pisagua ir spar\xc4\x8dia ataka, trukusia 4 valandas, u\xc5\xbe\xc4\x97m\xc4\x97 pozicijas, kurias prad\xc5\xbeioje ar\xc5\xa1iai gyn\xc4\x97 Peru kareiviai._NEWLINE_Nuo 1887 m. j\xc5\xabr\xc5\xb3 p\xc4\x97stininkai veik\xc4\x97 kaip kranto artilerija. Korpusas pagal 1938 m. statut\xc4\x85 buvo laikomas kranto gynybos paj\xc4\x97gomis._NEWLINE_1964 m. korpusas buvo visi\xc5\xa1kai perorganizuotas, pavadintas J\xc5\xabr\xc5\xb3 p\xc4\x97stinink\xc5\xb3 korpusu ir tapo \xc5\xa1iuolaikin\xc4\x97mis amfibinio puolimo paj\xc4\x97gomis, skirtomis veikti prie\xc5\xa1i\xc5\xa1koje teritorijoje. Kitos korpuso funkcijos - ginti ir saugoti laivyno kranto bazes.\n_START_SECTION_\nOrganizacija\n_START_PARAGRAPH_\n\xc4\x8cil\xc4\x97s j\xc5\xabr\xc5\xb3 p\xc4\x97stinink\xc5\xb3 paj\xc4\x97gos suskirstytos \xc4\xaf 4 bataliono dyd\xc5\xbeio rinktines (isp. Destacamento de Infanter\xc3\xada) ir paramos dalinius.\n_START_SECTION_\nKiti daliniai\n_START_PARAGRAPH_\nKiekvienoje zonoje yra laivyno Tvarkos ir saugumo dalinys (isp. Destacamento de Orden y Seguridad), kuris veikia kaip baz\xc4\x97s \xc4\xafgula ir karo policija. Tolimuose rajonuose (pvz., Puerto Williams ir Isla de Pascua) yra smulkesni j\xc5\xabr\xc5\xb3 p\xc4\x97stinink\xc5\xb3 padaliniai._NEWLINE_CIM (Cuerpo de Infanter\xc3\xada de Marina) taip pat saugo J\xc5\xabr\xc5\xb3 paj\xc4\x97g\xc5\xb3 vyriausi\xc4\x85j\xc4\xaf vad\xc4\x85 ir atsakingi u\xc5\xbe dal\xc4\xaf Gynybos ministerijos padalini\xc5\xb3 apsaugos Santjage."